《送仲宝叔赴秦幕》
宋代·王令

秦关千古有雄名，秦地宁时息战争。
草野英雄无敌国，朝廷勋德倚长城。
锦缠红帕将军府，紫电清霜武库兵。
绝幕烽烟沉远候，太平金鼓杂讙声。
淮西司马新恩重，鲁国儒生旧望清。
黑胆赤心男子事，大弨长剑丈夫行。
待垂买谊言余饵，就试终军请去缨。
纵不首传函报死，亦须颈系背笞生。
当年功业鲸鲵尽，振古勋名日月明。
莫叹暂从红幕去，待于归望碧幢迎。
愚时若忝书功笔，未信燕然有旧铭。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。